Neil Armstrong
Store norske leksikon,Teknologi og industri,Romvirksomhet,Personer, bedrifter og organisasjoner innen romvirksomhet
Neil Armstrong var en amerikansk astronaut. Armstrong var fartøysjef på Apollo 11, og ble 21. juli 1969 klokken 03:56 norsk tid det første menneske som satte fotavtrykk på Månens overflate. Landingen i Stillhetens hav på Månen hadde skjedd 20. juli klokken 21:18.
Bakgrunn Armstrong hadde bakgrunn som flyver i US Navy og sivil prøveflyver – han fløy blant annet NASAs rakettdrevne forskningsfly X-15 (se X-fly) til en høyde av 63,2 kilometer og en hastighet på 6615 kilometer i timen, som er 5,74 ganger lydens hastighet, mach. Neil Armstrong hadde akademisk utdannelse fra Purdue University og University of Southern California. Han sluttet seg til NASAs astronautgruppe i 1962, og var i mars 1966 fartøysjef på Gemini 8, som gjennomførte den første sammenkoblingen med et annet romfartøy (det ubemannede rakettrinnet Agena D/8), men som måtte nødlande i Stillehavet på grunn av et rotasjonsproblem. Apollo 11 18 astronauter ble valgt til Apollo-programmet 5. april 1967. Armstrong var en av disse. Armstrong var reserve-kommandør for Apollo-8 ferden. 9. Januar 1969 ble astronautene som skulle bli de første til å foreta en månelanding med Apollo 11, offentliggjort: Kommandør Neal Armstrong, Lunar Module pilot Buzz Aldrin, og Lunar Module pilot Michael Collins.Apollo 11 ble skutt opp 16. Juli 1969. Månelandingen fant sted i Stillhetens hav 20. juli samme år. Armstrong tok over styring av landingsmodulen Eagle like før landing da han så at de var i ferd med å lande i kupert terreng. De hadde bare noe over 30 sekunder med drivstoff til overs etter landing. Armstrong og Aldrin var på Månens overflate mens Collins var ombord i modulen Columbia som skulle frakte astronautene tilbake til Jorden.Idet han satte sin fot på månen sa Armstrong «Dette er et lite steg for et menneske, et stort steg for menneskeheten» – «That's one small step for a man, one giant leap for mankind» (Det er uklart om han faktisk sa «a man» eller bare «man»). Armstrong og Aldrin oppholdt seg 21 timer og 36 minutter på Månen og kom tilbake til Jorden 24. juli 1969. Etter Apollo 11 Etter Apollo 11-ferden var Armstrong en stund sjef for den flytekniske forskningen i NASA, men han sa opp i 1971 for å tiltre en stilling som professor ved University of Cincinnati, der han var til 1979. Han hadde senere en del styreverv i private selskaper, men levde et forholdsvis tilbaketrukket liv. Han fikk en rekke æresbevisninger og utmerkelser.Neil Armstrong døde 25. august 2012 som følge av komplikasjoner etter en bypass-operasjon. En offentlig minnegudstjeneste ble avholdt i Washington National Cathedral 13. september 2012, mens begravelsesseremonien om bord i det amerikanske marinefartøyet USS Philippine Sea foregikk dagen etter i Atlanterhavet. Les mer i Store norske leksikon den første månelandingen Apollo Buzz Aldrin Michael Collins